هو ليه الشغل في البنوك حرام لو هتتحسب كدا يبقي مال الدوله كله حرام طالما البورصه والبنوك والكلام دا حرام فلوس الدوله الي هي منها مرتبك ومرتبات الناس كلها جايه من شغل البورصه والتجارة والبنوك وكل حاجه يبقي كدا الشعب كله ماله حرام !!!
وبعدين طيب؟! لو سمحت ، من فضلك ، أرجوك ، ما نتكلمش في حاجة إحنا مش فاهمينها ، عشان الكلام في دين الله بغير علم كبيرة من الكبائر ، تمام؟ بالنسبة لسؤالك : فإحنا ربنا مش بيحاسبنا على اللي عطانا المال عطاهولنا منين ، بيحاسبنا على "كيف" اكتسبناه ، من عمل حلال أم من عمل حرام؟! واحد عنده ملهى ليلي = فلوسه حرام ، قام راح اشترى من الكشك اللي جنب بيته شيبسي للأولاد = فلوس صاحب الكشك حلال.  ليه؟  لأنه بيتاجر في حاجة حلال ، وباعها بطريقة حلال ، بغض النظر أن الشخص اللي اشترى أو باع منه فلوسه حرام.  نفس الكلام ، واحد شغال في قطاع البترول ، مهندس ، بيعمل عمل حلال ، فلوس الحكومة بقى حرام ، حلال ، هو الشخص نفسها اكتسبها بطريق حلال. طب واحد شغال في الملهى الليلي؟ ، لأ فلوسه حرام ، حتى لو كان شغال حارس أمن ، لأن الملهى الليلي نفسه حرام ، إنما استخلاص البترول مش حرام.  كذلك البنك ، حسب تعريفه الاقتصادي هو مؤسسة تقترض الأموال من المودعين بسعر فائدة ، ثم تقرضها للمقترضين بسعر فائدة أكبر ، وفرق سعر الفائدة دا هو ربح البنك باختصار شديد.  فهو مؤسسة قائمة على الربا، زي الملهى الليلي كده ، بل هو عند الله أشد من الملهى الليلي ومن بيت الدعارة ، ففي الحديث : "درهم ربا ، أشد عند الله من ست وثلاثين زنية!" فعشان كده الشغل في البنوك حرام.